CELEX: 52018PC0535
Language: fi
Date: 2018-07-16
Title: Ehdotus NEUVOSTON TÄYTÄNTÖÖNPANOPÄÄTÖS Espanjalle annettavasta luvasta soveltaa satamassa kiinnitettyinä oleville aluksille suoraan toimitettavaan sähköön alennettua valmisteverokantaa direktiivin 2003/96/EY 19 artiklan mukaisesti

EUROOPAN KOMISSIO
            Bryssel 16.7.2018
            COM(2018) 535 final
            2018/0287(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            Espanjalle annettavasta luvasta soveltaa satamassa kiinnitettyinä oleville aluksille suoraan toimitettavaan sähköön alennettua valmisteverokantaa direktiivin 2003/96/EY 19 artiklan mukaisesti
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Energiatuotteiden ja sähkön verotusta säännellään unionissa energiatuotteiden ja sähkön verotusta koskevan yhteisön kehyksen uudistamisesta 27 päivänä lokakuuta 2003 annetulla neuvoston direktiivillä 2003/96/EY
                     1
                  , jäljempänä ’energiaverodirektiivi’ tai ’direktiivi’. 
               
               
                  Direktiivin 19 artiklan 1 kohdan ja erityisesti sen 5, 15 ja 17 artiklan säännösten nojalla neuvosto voi yksimielisesti komission ehdotuksesta antaa jäsenvaltiolle luvan ottaa käyttöön verotustasoa koskevia muita vapautuksia tai alennuksia erityisistä politiikkaan liittyvistä syistä.
               
               
                  Tämän ehdotuksen tarkoituksena on antaa Espanjalle lupa soveltaa alennettua valmisteverokantaa sähköön, joka toimitetaan suoraan satamassa laiturissa oleville aluksille (jäljempänä ”maasähkö”). Veronalennuksen tavoitteena on luoda taloudellinen kannustin maasähkön käyttöön satamakaupunkien ilmansaasteiden vähentämiseksi ja paikallisen ilmanlaadun parantamiseksi, jotta asukkaille koituisi terveyshyötyjä. 
               
               
                  Espanjan soveltaman toimenpiteen tarkoituksena on vähentää meriliikenteen ympäristövaikutuksia.
               
               
                  Espanjan viranomaiset ilmoittivat komissiolle 12. huhtikuuta 2018 päivätyllä kirjeellä, että ne aikoivat soveltaa maasähköön alennettua sähköverokantaa (0,50 euroa/MWh) 1. heinäkuuta 2018 alkaen 6 vuoden ajan. Tämä verokanta on sama kuin direktiivissä 2003/96/EY säädetty yrityskäyttöön tarkoitetun sähkön vähimmäisverokanta. 
               
               
                  Pyytämällään toimenpiteellä Espanja haluaa luoda kannustimen maasähkön käyttöön, koska maasähköä pidetään vähemmän saastuttavana vaihtoehtona kuin sähkön tuottamista satamassa laiturissa olevilla aluksilla. Nykyään Espanja soveltaa sähköön arvoon perustuvaa valmisteveroa, joka on 5,11269632 % lopullisesta hinnasta, mukaan luettuina kaikki verot ja maksut valmisteveroa ja arvonlisäveroa lukuun ottamatta. Espanjan lainsäädännössä edellytetään myös, että direktiivin 10 artiklan 1 kohdassa ja liitteessä I olevassa taulukossa C vahvistettuja vähimmäistasoja noudatetaan, eli että valmisteveroa kannetaan 0,50 euroa/MWh sähkön yrityskäytössä ja 1 euro/MWh muussa kuin yrityskäytössä, jos arvoon perustuva valmistevero tuottaisi vähäisemmän verovelvollisuuden.
               
               
                  Nykyään maasähköön sovelletaan yleistä sähköverokantaa, joka on 5,11269632 % sähkön hinnasta. Espanjan viranomaiset arvioivat, että sähkön hinta ilman valmisteveroa ja arvonlisäveroa on noin 170 euroa/MWh, ja maasähkön verokanta ilmaistuna euroina/MWh on noin 8,69 euroa. Komission analyysi EU:n sähkömarkkinoista viittaa siihen, että teollisuussektorilla sähkön hinnat ovat Espanjassa keskimäärin alhaisemmat
                     2
                  . Kummassakin tapauksessa tosiasiallinen maasähkön valmistevero on nykyisin yli 0,50 euroa/MWh.
               
               
                  Toisaalta energiaverodirektiivin 14 artiklan 1 kohdan c alakohdan mukaan jäsenvaltioiden on vapautettava verosta energiatuotteet, jotka toimitetaan käytettäviksi satamassa laiturissa olevilla aluksilla tuotettavaan sähköön, ja ne voivat tehdä niin myös silloin, kun on kyse aluksilla tuotettavasta sähköstä sisävesiväylillä liikennöintiin direktiivin 15 artiklan 1 kohdan f alakohdan mukaisesti. 
               
               
                  Espanjan viranomaiset ovat ilmoittaneet, että veronalennusta sovellettaisiin kaikkiin muihin aluksiin kuin yksityisiin huvialuksiin
                     3
                  , mikä tarkoittaa, että kaikki kaupallisessa laivaliikenteessä mukana olevat alukset koosta tai lipusta riippumatta hyötyisivät veronalennuksesta.
               
               
                  Espanjan viranomaiset ovat ilmoittaneet komissiolle, että nykyisin Espanjan satamissa ei ole lainkaan maasähkölaitteistoja, ja toimenpiteestä aiheutuvia veromenoja on vaikea arvioida. Espanjan viranomaiset ilmoittavat myös, ettei aluksilla tule olemaan velvollisuutta käyttää maasähköä. Niiden laskelmien mukaan tämän veronalennuksen tuloksena aiheutuisi vuosittain enintään noin 150 000 euron veromenot. Tämä tulos perustuu arvioon niiden kaupallisten alusten kokonaismäärästä, joille voitaisiin toimittaa määsähköä (2 700), alusten sähkönkulutukseen Espanjan satamissa (noin 20 000 MWh/vuosi), ja sähkön hintaan (170 euroa/MWh) mukaan luettuina kaikki verot ja maksut valmisteveroa ja arvonlisäveroa lukuun ottamatta.
               
               
                  Espanja haki lupaa 1. heinäkuuta 2018 alkaen 6 vuodeksi, joka on direktiivin 19 artiklan 2 kohdassa säädetty enimmäisaika.
               
               
                  Espanja haluaa tällä veronalennuksella kannustaa alusten käyttäjiä käyttämään maasähköä, jotta kiinnitettyinä olevien alusten polttoaineiden polton synnyttämiä ilman kautta leviäviä päästöjä, melua ja hiilidioksidipäästöjä voitaisiin vähentää. Alennetun verokannan soveltaminen lujittaisi maasähkön kilpailukykyä verosta vapautettuun aluksilla poltettavaan bunkkeriöljyyn nähden.
               
            
            
               •Yhdenmukaisuus muiden alaa koskevien politiikkojen säännösten kanssa
            
            
               Sähkön verotusta säännellään direktiivillä 2003/96/EY ja erityisesti sen 10 artiklalla. Direktiivin 14 artiklan 1 kohdan c alakohdassa säädetään pakollisesta verovapautuksesta, joka koskee aluksilla tuotettavaa sähköä. Direktiivin 5, 15 ja 17 artiklassa säädetään jäsenvaltioiden mahdollisuudesta soveltaa verojen eriyttämistä, kuten verovapautuksia ja veronalennuksia, tiettyihin sähkön käyttötapoihin. Näissä säännöksissä ei kuitenkaan sellaisenaan säädetä maasähkön veronalennuksista.
            
            
               
                  Toimenpiteessä on kyseessä valtiontuki, ja se kuuluu EU-lainsäädännön ja erityisesti komission asetuksen (EU) N:o 651/2014
                     4
                   soveltamisalaan tässä asiassa.
               
            
            
               Toimenpiteen arviointi direktiivin 2003/96/EY 19 artiklan mukaisesti
            
         
         
            
               
                  Direktiivin 19 artiklan 1 kohdan ensimmäisessä alakohdassa säädetään seuraavaa: 
               
               
                  ”Edellisissä artikloissa, erityisesti 5, 15 ja 17 artiklassa esitettyjen säännösten lisäksi neuvosto voi yksimielisesti komission ehdotuksesta antaa jäsenvaltioille luvan ottaa käyttöön muita vapautuksia tai alennuksia erityisistä politiikkaan liittyvistä syistä.”
               
               
                  Kyseisellä veronalennuksella Espanjan viranomaiset pyrkivät edistämään sitä, että satamassa laiturissa olevat alukset täyttävät sähköntarpeensa ympäristöä vähemmän vahingoittavalla tavalla, mikä parantaisi paikallista ilmanlaatua. Komissio on jo suositellut maasähkön käyttöä laiturissa olevilla aluksilla tuotettavan sähkön vaihtoehtona ja näin tunnustanut maasähkön ympäristöhyödyt
                     5
                  . Nykyisin laiturissa oleville aluksille toimitettavasta sähköstä perittäisiin veroa noin 8,69 euroa/MWh. Haettu veronalennus tarjoaisi siten kyseisen teknologian käyttöön lisäkannustimen, joka olisi noin 8 euroa/MWh, ja se edistäisi näin ollen asetetun poliittisen tavoitteen saavuttamista. 
               
               
                  Mahdollisuutta ottaa käyttöön maasähköä koskeva edullinen verokohtelu voidaan suunnitella direktiivin 19 artiklan nojalla, sillä sen tarkoituksena on antaa jäsenvaltioille lupa ottaa käyttöön muita vapautuksia tai alennuksia erityisistä politiikkaan liittyvistä syistä.
               
               
                  Espanja on pyytänyt, että toimenpidettä sovellettaisiin 19 artiklan 2 kohdassa sallittu enimmäisaika eli 6 vuotta. Poikkeuksen soveltamisajan olisi periaatteessa oltava riittävän pitkä, jotta se ei vähentäisi satamaoperaattoreiden halukkuutta tehdä tarvittavia investointeja maasähkölaitteisiin. Kuusi vuotta antaa myös parhaan mahdollisen oikeusvarmuuden alusten liikenteenharjoittajille, joiden on suunniteltava alusten varustukseen tehtäviä investointejaan.
               
            
            
               Valtiontukisäännöt
            
            
               Espanjan viranomaisten suunnittelema alennettu verokanta 0,50 euroa/MWh on sama kuin direktiivin 2003/96/EY 10 artiklassa säädetty EU:n vähimmäisverotaso yrityskäyttöön tarkoitetulle sähkölle. Toimenpide näyttää näin ollen kuuluvan komission asetuksen (EU) N:o 651/2014 44 artiklan soveltamisalaan. Mainitussa artiklassa säädetään ehdoista, joilla direktiivissä 2003/96/EY tarkoitettujen ympäristöverojen alennusten muodossa myönnettävä tuki voidaan vapauttaa valtiontukien ilmoitusvaatimuksista. Tässä vaiheessa ei kuitenkaan voida määrittää, täyttyvätkö kaikki tässä asetuksessa säädetyt edellytykset, eikä ehdotuksella neuvoston täytäntöönpanopäätökseksi vaikuteta jäsenvaltioiden velvoitteeseen varmistaa, että noudatetaan valtiontukisääntöjä, ja poikkeuksen saaneiden tukimuotojen osalta erityisesti komission asetusta (EU) N:o 651/2014.
            
            
               •Yhdenmukaisuus unionin muiden politiikkojen kanssa
            
            
               Ympäristöä ja ilmastonmuutosta koskeva politiikka
            
            
               Haettu toimenpide liittyy pääasiassa EU:n ympäristöpolitiikkaan. Toimenpiteellä parannetaan paikallista ilmanlaatua siinä määrin kuin sillä vähennetään bunkkeriöljyn polttamista satamassa olevilla aluksilla. Ilmanlaatua koskevan direktiivin 2008/50/EY
                  6
                13 artiklan mukaan jäsenvaltioiden on varmistettava, että useiden ilmansaasteiden tasot eivät ylitä kyseisessä direktiivissä vahvistettuja raja-arvoja. Täyttääkseen velvollisuutensa jäsenvaltioiden on tarvittaessa löydettävä ratkaisuja esim. satamassa kiinnitettyinä olevien alusten päästöjä koskeviin ongelmiin. Voidaan siis ajatella, että satamissa, joissa tällaisia ongelmia esiintyy, maasähkön käyttöä edistetään yleisen ilmanlaatustrategian mukaisesti.
            
            
               Toimenpiteellä vähennetään todennäköisesti myös hiilidioksidipäästöjä, koska onshore-verkosta saatavan sähkön kokonaistuotanto on vähemmän hiili-intensiivistä kuin aluksissa bunkkeriöljyä polttamalla tuotettu sähkö, mikä johtuu järjestelmän tehokkuudesta ja käytettyjen polttoaineiden erosta. Tässä yhteydessä voidaan todeta, että Espanjan viranomaisten mukaan maasähkön käytön voidaan odottaa johtavan kasvihuonekaasupäästöjen vähenemiseen Espanjassa, koska sähköverkon tarjoaman energian lähteet ovat osittain uusiutuvia (38 % vuonna 2015 ja kasvussa, arvion mukaan noin 90–100 % vuonna 2050). Vaikka toimitetun lisäsähkön hiili-intensiteetti on yleensä korkeampi kuin sähkön kokonaistuotannon keskimääräinen hiili-intensiteetti ja erittäin riippuvainen siitä, mihin aikaan päivästä lisäkysyntä tapahtuu, toimenpiteestä johtuvat hiilidioksidipäästövähennykset voisivat olla suhteellisen merkittäviä. 
            
            
               Energiapolitiikka
            
            
               Toimenpide on vaihtoehtoisten polttoaineiden infrastruktuurin käyttöönotosta annetun direktiivin 2014/94/EU
                  7
                mukainen. Direktiivi koskee maasähköpisteiden asentamista satamiin, joissa on niille kysyntää ja joissa kustannukset eivät ole suhteettomat verrattuna hyötyihin, ympäristöhyödyt mukaan luettuina. Se on myös tunnustettu yhteisen edun mukaiseksi tavoitteeksi valtiontuen myöntämiseksi SEUT-sopimuksen 107 artiklan 1 kohdan nojalla
                  8
               .
            
            
               Tässä vaiheessa on muistutettava, että yksi tärkeä syy maasähkön epäsuotuisaan kilpailuasemaan on se, että sen vaihtoehto eli merisatamissa kiinnitettyinä olevilla aluksilla tuotettu sähkö saa tällä hetkellä täyden verovapautuksen: sen lisäksi, että sähkön tuottamiseksi poltettava bunkkeriöljy on vapautettu verosta direktiivin 2003/96/EY 14 artiklan 1 kohdan a alakohdan mukaisessa normaalitilanteessa, myös itse aluksella tuotettava sähkö on vapautettu verosta (ks. direktiivin 2003/96/EY 14 artiklan 1 kohdan c alakohta). Vaikka jälkimmäistä verovapautusta voi sinällään olla vaikea pitää yhteensopivana unionin ympäristötavoitteiden kanssa, siinä on kuitenkin otettu huomioon käytännön näkökohdat. Aluksilla tuotetun sähkön verottaminen edellyttäisi nimittäin, että aluksen omistaja, joka on usein sijoittautunut kolmanteen maahan, tai liikenteenharjoittaja antaa ilmoituksen kulutetun sähkön määrästä. Ilmoituksessa olisi eriteltävä myös, mikä osuus sähköstä on kulutettu sen jäsenvaltion aluevesillä, jossa vero on maksettava. Tämä aiheuttaisi valtavan hallinnollisen rasituksen alusten omistajille, koska ilmoitukset olisi annettava kaikista jäsenvaltioista, joiden aluevesillä alus on purjehtinut. Tässä tilanteessa voi olla aiheellista, että vähemmän saastuttavaa maasähköä ei aseteta huonompaan asemaan, vaan Espanjan sallitaan soveltaa alennettua verokantaa.
            
            
               Liikennepolitiikka
            
            
               Toimenpide vastaa maasähkön käytön edistämisestä unionin satamassa laiturissa olevissa aluksissa annettua komission suositusta 2006/339/EY
                  9
                ja komission tiedonantoa, joka koskee EU:n meriliikennepolitiikan strategisia tavoitteita ja suosituksia
                  10
               .
            
            
               Sisämarkkinat ja tasapuolinen kilpailu
            
            
               Sisämarkkinoiden ja terveen kilpailun kannalta haettu toimenpide ainoastaan vähentää bunkkeriöljylle myönnetyn verovapautuksen aiheuttamaa nykyistä vääristymää satamissa kiinnitettyinä olevien alusten kahden kilpailevan sähkölähteen välillä, joita ovat aluksella tuotettava sähkö ja maasähkö.
            
            
               Liikenteenharjoittajien välisestä kilpailusta on ensinnäkin mainittava, että nykyään on vain muutamia aluksia, joilla maasähköä käytetään liiketaloudellisista syistä. Merkittäviä kilpailun vääristymiä voisi siksi syntyä ainoastaan sellaisten alusten välillä, jotka joko soveltavat haettua toimenpidettä ja ottavat maasähkön käyttöön tai jatkavat aluksella tuotettavan sähkön käyttöä. Vaikka täsmälliset kustannusarviot ovat sidoksissa öljyn hinnan kehitykseen ja koska niitä on sen vuoksi erittäin vaikea ennustaa, viimeisimmät käytettävissä olevat arviot osoittavat, että edes täysi verovapautus ei useimmissa tapauksissa vähentäisi maasähkön toimintakustannuksia niin paljon, että ne olisivat aluksilla tuotettavaa sähköä alhaisempia
                  11
               , joten ne eivät missään tapauksessa synnyttäisi merkittävää kilpailuetua maasähköä käyttäville liikenteenharjoittajille aluksella tuotettavaa sähköä käyttäviin liikenteenharjoittajiin nähden. Käsiteltävänä olevassa tapauksessa on vielä epätodennäköisempää, että kilpailu vääristyisi edellä kuvatulla tavalla, koska Espanja aikoo noudattaa direktiivissä 2003/96/EY säädettyä verotuksen vähimmäistasoa yrityskäyttöön tarkoitetun sähkön osalta. Lisäksi maasähköä on tarjolla asianomaisille aluksille riippumatta siitä, minkä lipun alla ne purjehtivat, eikä se johda kansallisten talouden toimijoiden edullisempaan verokohteluun muista EU:n jäsenvaltioista tuleviin kilpailijoihin nähden.
            
            
               Satamien välisen kilpailun osalta voidaan odottaa, että jäsenvaltioiden väliseen kauppaan ei juurikaan tule kohdistumaan vaikutuksia, jotka johtuisivat siitä, että alukset muuttavat reittiään saadakseen maasähköä, johon sovelletaan alennettua verokantaa. Tällaisessa tilanteessa maasähkön käytöstä ei veronalennuksesta huolimatta todennäköisesti ainakaan lyhyellä aikavälillä tule halvempaa kuin aluksella tuotettavan sähkön käytöstä, joten maasähkön veronalennus ei todennäköisesti myöskään houkuttele aluksia muuttamaan reittiään tämän mahdollisuuden mukaisesti eikä siten merkittävästi vääristä satamien välistä kilpailua.
            
         
         
            
               Alennetun verokannan soveltamista koskevassa hakemuksessa ehdotettu toimenpiteen kesto on samankaltainen kuin maasähkön verovapautusta koskevassa komission ehdotuksessa oleva kahdeksan vuoden määräaika. On epätodennäköistä, että kahdessa edellisessä kappaleessa esitetty analyysi muuttuu ennen toimenpiteen voimassaolon päättymistä.
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               Neuvoston direktiivin 2003/96/EY 19 artikla.
            
            
               •Toissijaisuusperiaate (jaetun toimivallan osalta) 
            
            
               SEUT-sopimuksen 113 artiklan soveltamisalaan kuuluva välillinen verotus ei sinänsä kuulu kyseisen perussopimuksen 3 artiklassa tarkoitettuun unionin yksinomaiseen toimivaltaan.
            
            
               Neuvostolle on kuitenkin direktiivin 2003/96/EY 19 artiklassa annettu yksinomainen toimivalta antaa johdetun oikeuden nojalla jäsenvaltiolle lupa ottaa käyttöön muita vapautuksia tai alennuksia kyseisessä säännöksessä tarkoitetulla tavalla. Näin ollen jäsenvaltiot eivät voi toimia neuvoston sijasta. Tästä syystä toissijaisuusperiaatetta ei sovelleta nyt käsillä olevaan täytäntöönpanopäätökseen. Joka tapauksessa kyseessä ei ole lainsäädäntöluonnos, joten tekstiä ei ole tarpeen toimittaa kansallisille parlamenteille perussopimusten pöytäkirjan nro 2 mukaisesti toissijaisuusperiaatteen noudattamisen tarkastelua varten.
            
            
               •Suhteellisuusperiaate
            
            
               
                  Ehdotus on suhteellisuusperiaatteen mukainen. Veronalennus ei ylitä sitä, mikä on tarpeen kyseisen tavoitteen saavuttamiseksi.
               
            
            
               •Toimintatavan valinta
            
            
               Ehdotettu sääntelytapa: neuvoston täytäntöönpanopäätös. 
            
            
               Direktiivin 2003/96/EY 19 artiklassa säädetään ainoastaan tämäntyyppisestä toimenpiteestä.
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
            
               Toimenpide ei edellytä voimassa olevan lainsäädännön arviointia.
            
            
               •Sidosryhmien kuuleminen
            
            
               
                  Tämä ehdotus perustuu Espanjan esittämään pyyntöön ja koskee ainoastaan kyseistä jäsenvaltiota.
               
            
            
               •Asiantuntijatiedon keruu ja käyttö
            
            
               
                  Ulkopuolisten asiantuntijoiden käyttö ei ollut tarpeen.
               
            
            
               •Vaikutustenarviointi
            
         
         
            
               
                  Ehdotus koskee luvan antamista yhdelle jäsenvaltiolle sen omasta pyynnöstä, eikä se edellytä vaikutusten arviointia.
               
               
                  Espanjan toimittamista tiedoista käy ilmi, että toimenpiteen vaikutus verotuloihin on rajallinen ja maasähkön valmisteverokanta ylittää edelleen direktiivillä 2003/96/EY verotukselle säädetyn vähimmäistason. Espanja odottaa, että toimenpiteellä on myönteinen vaikutus sen ympäristötavoitteiden saavuttamiseen ja erityisesti satamakaupunkien paikallisen ilmanlaadun paranemiseen.
               
            
            
               •Sääntelyn toimivuus ja yksinkertaistaminen
            
            
               
                  Toimenpiteen tarkoituksena ei ole yksinkertaistaminen. Se perustuu Espanjan esittämään pyyntöön ja koskee ainoastaan kyseistä jäsenvaltiota.
               
            
            
               •Perusoikeudet
            
            
               
                  Toimenpide ei vaikuta perusoikeuksiin.
               
            
            
               4.TALOUSARVIOVAIKUTUKSET
            
            
               
                  Toimenpiteestä ei aiheudu taloudellista tai hallinnollista rasitetta unionille. Näin ollen ehdotuksella ei ole vaikutuksia Euroopan unionin talousarvioon.
               
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
            
               
                  Täytäntöönpanosuunnitelma ei ole tarpeen. Tämä ehdotus koskee luvan antamista veronalennukseen yhdelle jäsenvaltiolle sen omasta pyynnöstä. Se annetaan rajoitetuksi kuuden vuoden ajaksi. Sovellettava veroaste on sama kuin energiaverodirektiivissä vahvistettu verotuksen vähimmäistaso. Toimenpidettä voidaan arvioida, jos sen uusimista pyydetään kuuden vuoden ajanjakson päätyttyä.
               
            
            
               •Ehdotukseen sisältyvien säännösten yksityiskohtaiset selitykset
            
            
               Ehdotuksen 1 artiklan mukaan Espanjalle annetaan lupa soveltaa alennettua valmisteverokantaa sähköön, joka toimitetaan suoraan Espanjan satamissa kiinnitettyinä oleville aluksille. Veroaste ei saa olla alle 0,50 euroa/MWh, joka on direktiivissä vahvistettu sähkön verotuksen vähimmäistaso yrityskäytössä. Ei ole mahdollista toimittaa sähköä alennetulla verokannalla yksityisille huvialuksille, sellaisina kuin ne määritellään direktiivin 2003/96/EY 14 artiklan 1 kohdan c alakohdan toisessa alakohdassa. 
            
            
               Ehdotuksen 2 artiklan mukaan pyydetty lupa myönnetään Espanjan pyynnön mukaisesti siten, että se tulee voimaan sen tiedoksiantopäivänä direktiivissä sallituksi 6 vuoden enimmäisajaksi.
            
            
               2018/0287 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               Espanjalle annettavasta luvasta soveltaa satamassa kiinnitettyinä oleville aluksille suoraan toimitettavaan sähköön alennettua valmisteverokantaa direktiivin 2003/96/EY 19 artiklan mukaisesti
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
         
         
            
               ottaa huomioon energiatuotteiden ja sähkön verotusta koskevan yhteisön kehyksen uudistamisesta 27 päivänä lokakuuta 2003 annetun neuvoston direktiivin 2003/96/EY
                  12
                ja erityisesti sen 19 artiklan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Espanja haki 12 päivänä huhtikuuta 2018 päivätyllä kirjeellä lupaa soveltaa direktiivin 2003/96/EY 19 artiklan 1 kohdan nojalla satamassa laiturissa kiinnitettyinä oleville aluksille suoraan toimitettavaan sähköön, jäljempänä ’maasähkö’, alennettua valmisteverokantaa.
            
            
               (2)Valmisteveron alennuksella, jota Espanjaa aikoo soveltaa, se pyrkii edistämään maasähkön käyttöä. Maasähkön käytön katsotaan olevan ympäristön kannalta vähemmän haitallinen tapa tyydyttää sähkön tarve satamissa laiturissa kiinnitettyinä olevilla aluksilla verrattuna bunkkeriöljyn polttamiseen tällaisilla aluksilla.
            
            
               (3)Satamakaupunkien paikallinen ilmanlaatu paranisi, koska maasähkön käytöstä ei synny satamassa laiturissa kiinnitettyinä olevien alusten bunkkeriöljyn polttamisen aiheuttamia ilmansaastepäästöjä. Espanjassa sovellettavien sähköntuotannon erityisedellytysten mukaisesti myös hiilidioksidipäästöjen odotetaan vähenevän, jos käytetään onshore-verkosta saatavaa sähköä eikä satamassa kiinnitettyinä olevilla aluksilla bunkkeriöljyä polttamalla tuotettua sähköä. Tämän vuoksi toimenpiteen odotetaan edistävän unionin ympäristö-, terveys- ja ilmastopolitiikan tavoitteita.
            
            
               (4)Luvan antaminen Espanjalle soveltaa alennettua valmisteverokantaa maasähköön ei ylitä sitä, mikä on tarpeen maasähkön käytön lisäämiseksi, koska aluksilla tapahtuva sähköntuotanto on useimmissa tapauksissa edelleen kilpailukykyisempi vaihtoehto. Samasta syystä ja siksi, että teknologiaa ei tällä hetkellä ole saatavilla Espanjassa, toimenpide ei todennäköisesti voimassaoloaikanaan johda merkittävään kilpailun vääristymiseen eikä siten vaikuta kielteisesti sisämarkkinoiden toimivuuteen. 
            
            
               (5)Direktiivin 2003/96/EY 19 artiklan 2 kohdan mukaisesti kunkin kyseisen säännöksen nojalla myönnettävän luvan on oltava ajallisesti tarkkaan rajattu. Jotta varmistetaan, että lupa myönnetään riittävän pitkäksi ajanjaksoksi, joka kannustaa satamaoperaattoreita tekemään tarvittavat investoinnit, on aiheellista myöntää pyydetty lupa kuuden vuoden ajaksi, kuitenkaan rajoittamatta sellaisia yleisiä asiaa koskevia säännöksiä, joita voidaan säätää Euroopan unionin toiminnasta tehdyn sopimuksen 113 artiklan nojalla ja jotka tulevat sovellettaviksi ennen luvan voimassaoloajan ennakoitua päättymistä.
            
            
               (6)Tämä päätös ei vaikuta valtiontukea koskevien unionin sääntöjen soveltamiseen,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Annetaan Espanjalle lupa soveltaa alennettua valmisteverokantaa sähköön, joka toimitetaan suoraan muille satamassa kiinnitettyinä oleville aluksille kuin yksityisille huvialuksille, edellyttäen että direktiivin 2003/96/EY 10 artiklassa tarkoitettuja verotuksen vähimmäistasoja noudatetaan.
            
            
               2 artikla
            
            
               Tämä päätös tulee voimaan päivänä, jona se annetaan tiedoksi. Sen voimassaolo päättyy kuuden vuoden kuluttua sen jälkeen. 
            
            
               Jos neuvosto antaa Euroopan unionin toiminnasta tehdyn sopimuksen 113 artiklan nojalla maasähkön veroetuja koskevia yleisiä sääntöjä, tämän päätöksen voimassaolo lakkaa kuitenkin päivänä, jona nämä yleiset säännöt tulevat sovellettaviksi.
            
            
               3 artikla
            
            
               Tämä päätös on osoitettu Espanjan kuningaskunnalle.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 283, 31.10.2003, s. 51.
               
               
                  
                     (2)
                  
                        Ks. COM(2016) 769 final, 13. marraskuuta 2016.
               
               
                  
                     (3)
                  
                        Termi ’yksityinen huvialus’ määritellään direktiivin 2003/96/EY 14 artiklan 1 kohdan c alakohdan toisessa alakohdassa.
               
               
                  
                     (4)
                  
                        Komission asetus (EU) N:o 651/2014 tiettyjen tukimuotojen toteamisesta yhteismarkkinoille soveltuviksi perustamissopimuksen 107 ja 108 artiklan mukaisesti (EUVL L 187, 26.6.2014, s. 1–78).
               
               
                  
                     (5)
                  
                        Komission suositus 2006/339/EY, tehty 8 päivänä toukokuuta 2006, maasähkön käytön edistämisestä yhteisön satamissa laiturissa olevissa aluksissa (EUVL L 125, 12.5.2006)
               
               
                  
                     (6)
                  
                        Euroopan parlamentin ja neuvoston direktiivi 2008/50/EY, annettu 21 päivänä toukokuuta 2008, ilmanlaadusta ja sen parantamisesta (EUVL L 152, 11.6.2008, s. 1).
               
               
                  
                     (7)
                  
                        Euroopan parlamentin ja neuvoston direktiivi 2014/94/EU, annettu 22 päivänä lokakuuta 2014, vaihtoehtoisten polttoaineiden infrastruktuurin käyttöönotosta (EUVL L 307, 28.10.2014, s. 1–20).
               
               
                  
                     (8)
                  
                  
                        C(2014) 2231 final, 9. huhtikuuta 2014.
                  
               
               
                  
                     (9)
                  
                        Komission suositus 2006/339/EY, tehty 8 päivänä toukokuuta 2006, maasähkön käytön edistämisestä yhteisön satamissa laiturissa olevissa aluksissa (EUVL L 125, 12.5.2006).
               
               
                  
                     (10)
                  
                        Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle ”EU:n meriliikennepolitiikka vuoteen 2018 saakka: strategiset tavoitteet ja suositukset” (KOM(2009) 8 lopullinen), 21.1.2009.
               
               
                  
                     (11)
                  
                        Ks. Euroopan komission ympäristöasioiden pääosaston raportti ”Service Contract Ship Emissions: Assignment, Abatement and Market-based Instruments, Task 2a – Shore-Side Electricity, elokuu 2005, 
                  http://ec.europa.eu/environment/air/pdf/task2_shoreside.pdf
                  . Kustannusanalyysi tehtiin seuraavista kolmesta satamasta: Göteborg (Ruotsi) sekä Juneau ja Long Beach (Yhdysvallat).
               
               
                  
                     (12)
                  
                        EUVL L 283, 31.10.2003, s. 51.